**RAUHAN KAIPUU**

Viime sunnuntaina vietimme 1. adventtisunnuntaita. Kirkoissa kautta Suomen – myös Kittilän kirkossa - kaikui tuolloin tuttu Hoosianna-hymni. Oli mukavaa, että olit mukana laulamassa.

Ensimmäinen adventtisunnuntai aloittaa uuden kirkkovuoden ja se siirtää ajatuksiamme pikkuhiljaa lähestyvän joulun odotukseen. Joulua odotetaan ja sen viettoa valmistellaan monin tavoin. Nyt olisi noiden valmistelujen aika. Kun ajattelemme juuri tätä joulunaikaa, moni saattaa kuitenkin lamaantua ympärillämme olevan maailman arvaamattomuuden ja julmuuden tähden. Joulun odotukseen liittyvä ilo pyyhkiytyy pois mielestä ja Jeesuksen syntymäjuhlan viettäminen saattaa tuntuu vaikealta. Mielen täyttää vain yhden asian, rauhan, odotus.

Hyvä lukija, viime sunnuntain Vanhan testamentin teksti liittyi tähän odotukseen. Sakarjan kirjan luvussa yhdeksän on lupaus: ”Iloitse, tytär Siion! Riemuitse, tytär Jerusalem! Katso, kuninkaasi tulee…Hän tuhoaa sotavaunut Efraimista ja hevoset Jerusalemista, sotajouset hän lyö rikki. Hän julistaa kansoille rauhaa.” Rauhan kaipaus kulkee halki koko adventin ajan. Sakarja julistaa maailmaan syntyvän Messiaan olevan rauhan tuojan ja rauhan tekijän. Kun noin neljän viikon päästä, jouluaattona, pääsemme kuulemaan jouluevankeliumia, saamme kuulla enkelien laulavan samasta aiheesta ” maan päällä rauha ihmisillä, joita hän rakastaa”. Huomaatko pienen eron noiden kahden rauhanjulistuksen välillä? Rauhan edistäminen ei ole enää vain Messiaan tehtävä, se on jouluevankeliumin mukaan myös hänen seuraajiensa tehtävä. Jos ja kun sisimmässämme syttyy halu rakentaa maailmaa, jossa ihmisten välistä elämää ei ohjaa viha ja epäluulo vaan hyvä tahto kaikkia lähimmäisiämme kohtaan, tuolloin jotakin suurta on aluillaan. Adventin ja joulun sanoma on tarttunut meihin. Jumalan rakkaus on muuttanut meitä.

Tutussa adventtivirressä kuvataan Jumalan rakkauden aikaansaamaa mielen muutosta seuraavasti: ”Nöyryys ja hiljaisuus on valtasi salaisuus. Voimalla, väkivallalla et tahto hallita. Uskomme vahvista, luo tiellemme valoa, johdata elämään rikkaaseen, rauhaan ja hyvyyteen.” (VK 15:3). Nämä virren säkeet voivat olla tämän adventin rukouksemme. Niiden päivittäinen laulaminen ja sanojen merkityksen pohdinta voi olla tie - sisäisen ja ulkoisen - rauhan löytymiseen. Kaipuumme voi saada täyttymyksen!

Seppo Jarva

kirkkoherra